**​Økt effektivitet i svineproduksjonen**

**Norsk svineproduksjon kan nok en gang vise til en rekordstor effektivitetsutvikling. Det viser tallene for 2016, som nå er offentliggjort. Produksjonsresultatene blant svineprodusentene har aldri vært bedre.**

Tallene kommer fra Norsvin og Animalias Ingris-statistikk, og er basert på registreringer besetningene gjør i det nettbaserte styringsverktøyet Ingris.

**Store kull og større overlevelse**

Svineprodusentene som driver med purker oppnår svært gode produksjonsresultater. Ingris-reultatene har i 2016 et landsgjennomsnitt på 25,9 beregna avvente per årspurke som er en økning på 0,7 grisunge fra året før.

Den store framgangen skyldes i hovedsak store kull og redusert tap i dieperioden, slik at det stadig avvennes flere grisunger per kull, i gjennomsnitt er det 13,6 levendefødte og 11,8 avvente griser per kull i 2016. I fjor økte antall avvente per kull like mye som økningen i antall levendefødte per kull. Tapet av grisunger i dieperioden gikk ned for femte år på rad. Siste året er tapet redusert med 0,6 prosentpoeng til 12,7 % og i perioden 2012-2016 er dødeligheten i dieperioden totalt redusert med 2,4 prosentpoeng. I 2016 overlevde 87,3 prosent av alle levendefødte griser fram til avvevnning.

Det er mange besetninger som leverer produksjonsresultater på et svært høyt nivå: Den beste 25 prosenten av alle besetninger produserer nå 29,0 beregna avvente griser per årspurke. Disse besetningene har 2,27 kull per årspurke, 14,3 levendefødte og 12,7 avvente per kull. De 10 beste besetningene har 31,5 beregna avvente per kull. Den aller beste besetningen har utrolige 33,7 beregna avvente per årspurke.

**Slaktegrisen vokser fortere og bruker mindre fôr**

Daglig tilvekst og fôrforbruk hos slaktegris er forbedret mye de siste to årene. Lavt fôrforbruk er svært viktig for økonomien i slaktegrisproduksjonen. I 2016 var gjennomsnittlig daglig tilvekst 996 gram, som er en økning på 16 gram sammenlignet med året før. Fôrforbruket er forbedret med 0,04 FEn og i gjennomsnitt er det 2,68 FEn per kilo tilvekst i 2016. De beste slaktegrisbesetningene har gris med 1200 gram daglig tilvekst og et fôrforbruk på 2,2 FEn per kilo tilvekst. Kjøttprosenten har sunket med 0,3 prosentpoeng til 60,0 i gjennomsnitt for 2016.

**Forbedret tilvekst og fôreffektivitet hos smågris**

Besetningene som registrerer i smågrisperioden har hatt framgang både for fôrforbruk og daglig tilvekst. Tilveksten har økt med 28 gram per dag til 579 gram gjennomsnittlig daglig tilvekst. Gjennomsnittlig antall fôrdager er dermed redusert fra 40 til 39 dager. Fôrforbruket er redusert med 0,03 til 1,78 FEn per kilo tilvekst i 2016. De beste besetningene har en daglig tilvekst på 700 gram og et fôrforbruk på 1,53 FEn per kilo tilvekst. Dødeligheten er på 1,3 prosent som er det samme som året før. Ved innsett eller avvenning var smågrisene 100 gram tyngre i 2016 i forhold til 2015. Smågrisene var 33,3 kg i gjennomsnitt ved levering eller flytting til slaktegris noe som er 0,7 kg tyngre sammenliknet med 2016.

**Dette er vinner-besetningene**

Halvdan Nyjordet Pedersen og Iris Mehus på Nesa har beste slaktegrisbesetning, beste besetning med smågris er Elisabeth og Harald Gropen på Rudshøgda og Mari og Nils-Erik Frøhaug fra Røyse har de beste purkeresultatene. Blant purkeringene er det delt første plass mellom Aura Gris fra Skjåk og Nes Purkering fra Skjoldstraumen. Jan Tore Mortveit fra Skjold er beste satellitt i purkering.

|  |
| --- |
|  |
| Hva er Ingris?  Ingris er den landsomfattende husdyrkontrollen på gris og er et registrerings- og styringsverktøy for svineprodusenter. Registreringen er web-basert og gir produsentene en trygg lagring av data i en felles database. Data fra enkeltbesetninger offentliggjøres kun dersom besetningseier har gitt tillatelse til dette. Ut ifra registrerte hendelser i programmet, kan brukeren hente ut styringslister og oversikter til bruk i drift av besetningen. I tillegg til den daglige nytten for den enkelte svineprodusent, gir ingrisdata en god dokumentasjon av norsk svineproduksjon, bransjen får viktige data til produksjonsprognoser og FoU-prosjekter, og Ingris er ikke minst et svært viktig verktøy i avlsarbeidet. Fristen for dataregistrering var 28.februar, og Ingris-teamet i Animalia og Norsvin har jobbet intensivt for å kvalitetssikre data. |

Figur 1: Utvikling i antall beregna avvente per årspurke

Figur 2: Utvikling i dødelighet fram til avvenning

Figur 3: Utvikling i daglig tilvekst hos slaktegris

Figur 4: Utvikling i fôrforbruk hos slaktegris

Figur 5: Utvikling i daglig tilvekst hos smågris

Figur 6: Utvikling i fôrforbruk hos smågris

**Halvdan Nyjordet Pedersen og Iris Mehus best på slaktegris**

**Halvdan Nyjordet Pedersen og Iris Mehus, fra Nesa i Nordland, er for første gang best blant slaktegrisbesetningene. Besetningen har vært blant de beste i flere år og i 2016 gikk de helt til topps.**

I en jevn konkurranse skjøv de, den mangeårige vinneren og sambygdingen, John Harald Johnsen ned på andre plass. Tredjeplassen går til Paul Terje og Olga Espevold fra Vikedal i Rogaland. Vinnerbesetningen har svært god kjøttprosent på 62,7, 1142 gram i daglig tilvekst, svært lavt fôrforbruk på 2,31 FEn per kilo tilvekst og summen av døde og kasserte er 1,4 prosent . Besetningen har SPF-helsestatus og slaktegrisene er i hovedsak landsvin.

Rangeringen av besetningene er gjort med vektlegging og omregning av nøkkeltallene daglig tilvekst, fôrutnyttelse, kjøttprosent, kasserte og dødelighet til en poengsum. Poengberegningen er en teknisk beregning ut fra gjennomsnittstall og marginalverdier og er ikke basert på besetningenes egne regnskapstall. Besetningenes reelt oppnådde priser på slakt og innsatsfaktorer benyttes altså ikke i beregningene. For å inngå i rangeringen må det være innrapportert data og beregnet resultat for minst 80% av besetningens årsproduksjon av slaktegris.

Tabell 1: De beste besetningene med slaktegris

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Plass | Navn | Poeng | Antall gris | Innvekt, kg | Slaktevekt, kg | Daglig tilvekst, g | FEn per kg tilvekst | Fôrdager | Kjøtt% | Dødlighet, % | Kasserte, % |
| 1 | Halvdan Nyjordet Pedersen og Iris Mehus, Nesna | 547 | >2000 | 30,0 | 83,4 | 1142 | 2,31 | 81 | 62,7 | 1,3 | 0,1 |
| 2 | John Harald Johnsen, Nesna | 539 | >2000 | 30,2 | 85,0 | 1154 | 2,33 | 82 | 62,6 | 1,4 | 0,2 |
| 3 | Paul Terje og Olga Espevold, Vikedal | 489 | 1501-2000 | 35,3 | 86,8 | 1123 | 2,39 | 82 | 61,6 | 1,5 | 0,0 |
| 4 | Kari Molle og Geir Bråten, Spydeberg | 476 | 1501-2000 | 31,7 | 81,8 | 1208 | 2,38 | 73 | 59,3 | 0,6 | 0,0 |
| 5 | Nina Nyrud og Bjørn Torstein Arnes, Sømna | 457 | 1001-1500 | 29,6 | 73,1 | 1041 | 2,28 | 75 | 60,3 | 1,8 | 0,3 |
| 6 | Lars Talberg og Tove Borud, Skjeberg | 452 | 1001-1500 | 34,6 | 82,5 | 1111 | 2,39 | 78 | 59,4 | 0,3 | 0,1 |
| 7 | Jan Hugo Vilhelmsen og Tove Grannes, Vikholmen | 449 | 1001-1500 | 28,7 | 74,2 | 1020 | 2,35 | 79 | 60,4 | 1,1 | 0,1 |
| 8 | Cecilie H. og Frank Arntsen, Snåsa | 448 | 1001-1500 | 29,4 | 76,6 | 1135 | 2,4 | 73 | 60,3 | 2,0 | 0,1 |
| 9 | Ove Holde, Steinkjer | 438 | 501-1000 | 33,6 | 81,7 | 1083 | 2,4 | 80 | 59,4 | 0,6 | 0,0 |
| 10 | Magne Nydal og Anna Marie Skei Nydal, Steinkjer | 429 | 1501-2000 | 31,6 | 78,9 | 1046 | 2,45 | 81 | 61,4 | 1,7 | 0,7 |

**Elisabeth og Harald Gropen er best på smågris**

**Beste besetning med smågris er Elisabeth og Harald Gropen fra Rudshøgda i Hedmark. Besetningen er formeringsbesetning med høyhelsestatusen SPF.**

Hos vinneren vokser smågrisen 631 gram per dag i perioden fra avvenning til overflytting til slaktegrisavdeling eller salg ved 34,3 kg. Besetningen har lavt fôrforbruk med 1,61 FEn per kilo tilvekst. Det er kun 0,5 prosent dødelighet i smågrisavdelingen hos Gropen. Gropen var beste smågrisbesetning for en del år tilbake og i år er de også på niende plass blant purkebesetningene. På andreplass har vi fjorårsvinneren, Sissel og Trond Mehus fra Nesna i Nordland. Tredjemann på lista er Arne J. Sesseng fra Selbustrand i Sør-Trøndelag.

Rangeringen av besetningene er gjort med vektlegging og omregning av nøkkeltallene daglig tilvekst, fôrutnyttelse og dødelighet til en poengsum. Poengberegningen er en teknisk beregning ut fra gjennomsnittstall og marginalverdier, og er ikke basert på besetningenes egne regnskapstall. For å inngå i rangeringen må det være innrapportert data og beregnet resultat for minst 80% av besetningens årsproduksjon av smågris.

Tabell 2: De beste besetningene med smågris

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Plass** | **Navn** | **Poeng** | **Antall gris** | **FEn per kg tilvekst** | **Innvekt, kg** | **Utvekt, kg** | **Daglig tilvekst** | **Fôrdager** | **Dødlighet, %** |
| 1 | Elisabeth og Harald Gropen, Rudshøgda | 486 | >2500 | 1,61 | 11,1 | 34,3 | 631 | 36,8 | 0,5 |
| 2 | Sissel og Trond Mehus, Nesna | 485 | >2500 | 1,59 | 11,3 | 30,3 | 588 | 32,2 | 0,3 |
| 3 | Arne J Sesseng, Selbustrand | 483 | 1501-2500 | 1,55 | 12,8 | 31 | 564 | 32,2 | 0,6 |
| 4 | Margrete og Sigbjørn Alsvik, Tau | 482 | >2500 | 1,65 | 10,8 | 33,3 | 634 | 35,5 | 0,6 |
| 5 | Sofie Vestersjø og Tom Dyrskog, Årdal i Ryfylke | 477 | >2500 | 1,68 | 10,3 | 31,3 | 622 | 33,8 | 0,6 |

**Mari og Nils-Erik Frøhaug er beste purkebesetning**

**Mari og Nils-Erik Frøhaug fra Røyse i Buskerud har i en årrekke vært bland de beste purkebesetningene og i 2016 var de alle best med 33,7 beregna avvente per årspurke.**

Besetningen har 15,5 levendefødt per kull, kun 8,1 prosent dødelighet i dieperioden slik at det avvennes 14,3 griser per kull. Grisingsprosenten i besetningen er gode 96,7. Nummer to blant purkebesetningene er fjorårsvinnerne Line og Atle Hopstad fra Røkland i Nordland med 33,3 avvente per årspurke. Tredjeplassen går til Maria og Arne Elias Østerås fra Ilseng i Hedmark med 32,9 beregna avvente per årspurke.

Purkebesetninger med fullstendige data er rangert ut fra nøkkeltallet ”Beregna avvente per årspurke” som gir et godt bilde av den totale effektiviteten hos purkene. Nøkkeltallet innbefatter både reproduksjon, tomdager, kullstørrelse og avvenningsvekt hos purkene fra første gangs bedekning fram til avvenning og utslakting etter siste kull.

Tabell 3: De beste besetningene med purker

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Plass** | **Navn** | **Beregna avvente per årspurke** | **Antall årspurker per besetning** | **Kull per årspurke** | **Levendefødt per kull** | **Dødfødt per kull** | **Avvente per kull** | **Døde til avvenning, %** | **Alder ved avvenning** | **Prosent 1. kull** | **Dager fra avvenning til bedekning** | **Tomdager per kull** | **Grisingsprosent inkl. solgt drektig** | **Inngrisingsalder** |
| 1 | Mari F. og Nils-Erik Frøhaug, Røyse | 33.7 | 61-100 | 2.37 | 15.5 | 0.9 | 14.3 | 8.1 | 32 | 35.9 | 4.3 | 6.1 | 96.7 | 318 |
| 2 | Line og Atle Hopstad, Røkland | 33.3 | 61-100 | 2.35 | 15.3 | 1.0 | 14.0 | 8.7 | 35 | 31.9 | 4.6 | 5.4 | 97.5 | 345 |
| 3 | Maria og Arne Elias Østerås, Ilseng | 32.9 | 61-100 | 2.37 | 15.4 | 0.9 | 13.7 | 11.2 | 31 | 23.6 | 4.9 | 6.7 | 91.8 | 358 |
| 4 | Einar Storlien, Rudshøgda | 32.2 | >100 | 2.32 | 15.4 | 1.0 | 13.6 | 11.6 | 34 | 43.4 | 4.3 | 8.1 | 85.1 | 381 |
| 5 | Kjell Skuterud, Ås | 31.8 | 31-60 | 2.27 | 15.8 | 0.8 | 14.4 | 8.9 | 33 | 29.0 | 4.0 | 12.1 | 86.5 | 331 |
| 6 | Anne Grete Jørgensen, Saura | 31.6 | 61-100 | 2.30 | 15.0 | 0.9 | 13.9 | 7.5 | 35 | 37.0 | 4.2 | 7.8 | 86.3 | 341 |
| 7 | Kari Fossum og Lars Hulleberg, Nes på Hedmark | 31.1 | 61-100 | 2.33 | 15.0 | 1.1 | 13.0 | 13.2 | 32 | 37.2 | 4.3 | 7.7 | 93.3 | 353 |
| 8 | Haakon Bøe, Revetal | 31.0 | 61-100 | 2.30 | 15.2 | 1.2 | 13.6 | 10.7 | 34 | 18.4 | 4.1 | 9.4 | 93.5 | 381 |
| 9 | Elisabeth og Harald Gropen, Rudshøgda | 30.5 | >100 | 2.36 | 14.3 | 0.9 | 12.9 | 9.7 | 33 | 49.6 | 5.1 | 6.2 | 93.4 | 361 |
| 10 | Sissel og Trond Mehus, Nesna | 30.4 | >100 | 2.33 | 15.2 | 0.9 | 13.2 | 12.8 | 31 | 37.7 | 4.2 | 7.7 | 93.0 | 331 |

**«Dødt løp» mellom Aura Gris og Nes Purkering**

**Aura Gris med navet i Skjåk i Oppland og Nes Purkering med navet i Skjoldstraumen i Rogaland har begge 29,2 beregna avvente griser per årspurke og deler dermed førsteplassen blant purkeringer.**

Tredje beste purkering er Rompa Purkering med navet i Øyer i Oppland. Aura Gris var også beset purkering for et par år siden, mens det er førtse gang Nes Purkering er på toppen av lista for purkeringer.

Purkeringer med fullstendige data er rangert ut fra nøkkeltallet ”Beregna avvente per årspurke” som gir et godt bilde av den totale effektiviteten hos purkene. Nøkkeltallet innbefatter både reproduksjon, tomdager, kullstørrelse og avvenningsvekt hos purkene fra første gangs bedekning fram til avvenning og utslakting etter siste kull. Nøkkeltallet påvirkes dermed både av navet og satellittene.

Tabell 4: De beste purkeringene

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Plass** | **Navn** | **Beregna avvente per årspurke** | **Antall kull** | **Kull per årspurke** | **Levendefødt per kull** | **Dødfødt per kull** | **Avvent per kull** | **Døde til avvenning** | **Alder ved avvenning** | **Prosent 1. kull** | **Dager fra avvenning til bedekning** | **Tomdager per kull** | **Grisings% inkl. solgt drektig** | **Inngrisingsalder** |
| 1 | Aura Gris, Skjåk | 29,2 | 2001-2500 | 2,30 | 13,9 | 0,8 | 12,5 | 10,2 | 35 | 26,4 | 4,7 | 8,3 | 89,9 | 353 |
| 1 | Nes Purkering AS, Skjoldstraumen | 29,2 | 2001-2500 | 2,28 | 14,2 | 1,2 | 12,7 | 10,5 | 33 | 30,3 | 4,4 | 10,7 | 84,3 | 362 |
| 3 | Rompa Purkering, Øyer | 28,4 | >2500 | 2,27 | 14,5 | 1 | 12,4 | 14,3 | 33 | 23,3 | 5,4 | 12,2 | 87,8 | 407 |

**Jan Tore Mortveit er beste satellitt i purkering**

**For andre år på rad er Jan Tore Mortveit beste satellitt i purkering. Mortveit har 15,3 levende fødte per kull og avvenner 13,9 griser per kull.**

Tapet i dieperioden er lave 8,9 prosent og totaldødeligheten fram til avvenning er 14,6 prosent. Sofie Vestersjø og Tom Dyrskog fra Årdal i Ryfylke er nest beste satellitt. De to beste er satellitter i gode Nes Purkering. Nummer tre er Berhard Honnstad fra Surnadal, i Møre og Romsdal, som er satellitt i Rypdal Purkering.

Rangeringen av satellittene er gjort med vektlegging og omregning av nøkkeltallene totaldødelighet til avvenning, avvente per kull og levendefødte per kull til en poengsum. Poengene er en teknisk beregning ut fra gjennomsnittstall og marginalverdier. I poengberegningen er satellittens antall avvente per kull vektlagt 80%, totaltap fram til avvenning vektlagt 10% og antall levendefødte per kull vektlagt 10%. Gjennomsnittsresultatet for alle satellitter er basis og tilsvarer null poeng.

Tabell 5: Beste satellittene i purkering

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Plass** | **Navn** | **Purkering** | **Poeng (per kull)** | **Antall kull** | **Levendefødte per kull** | **Dødfødte per kull** | **Totalfødte per kull** | **Avvente per kull** | **Døde til avvenning,%** | **Totaldødelighet til avvenning, %** |
| 1 | Jan Tore Mortveit, Skjold | Nes | 1482 | 301-400 | 15,3 | 1,0 | 16,3 | 13,9 | 8,9 | 14,6 |
| 2 | Sofie Vestersjø og Tom Dyrskog, Årdal i Ryfylke | Nes | 1358 | 301-400 | 14,6 | 1,0 | 15,6 | 13,7 | 6,1 | 12,1 |
| 3 | Bernhard Honnstad, Surnadal | Rypdal | 1200 | 101-200 | 15,2 | 0,8 | 16,0 | 13,5 | 10,9 | 15,5 |
| 4 | Rita og Knut Flatvad, Grøa | Rypdal | 1195 | 201-300 | 15,4 | 1,0 | 16,4 | 13,5 | 12,3 | 17,5 |
| 5 | Paulius Valantinas, Skjåk | Aura | 1174 | 201-300 | 14,5 | 0,7 | 15,2 | 13,5 | 7,3 | 11,6 |
| 6 | Solfrid og Espen Revfem, Sandefjord | Raumartoppen | 1001 | 101-200 | 14,7 | 1,0 | 15,7 | 13,3 | 10,0 | 15,5 |
| 7 | Brit Oddrun Stuve og Helge Lien Reinertsen, Sveio | Nes | 940 | 101-200 | 13,9 | 1,1 | 15,0 | 13,2 | 5,4 | 12,1 |
| 8 | John Magne Krøvel, Ørsta | Rypdal | 919 | 101-200 | 15,1 | 1,0 | 16,1 | 13,2 | 13,0 | 18,4 |
| 9 | Petter Buset, Vartdal | Rypdal | 898 | 101-200 | 14,3 | 0,6 | 14,9 | 13,1 | 8,6 | 12,3 |
| 10 | Kristen Aanstad, Vågå | Aura | 889 | 201-300 | 14,0 | 0,7 | 14,7 | 13,1 | 6,4 | 10,9 |